KISKŐRÖS VÁROS POLGÁRMESTERE


ELŐTERJESZTÉS
(a Képviselő-testület 2025. szeptember 24-i ülésére)


TÁRGY:	„ŐSZPOFIK” ÁLLATMENEDÉK ALAPÍTVÁNY TÁMOGATÁSI KÉRELMÉNEK ELBÍRÁLÁSA


Az „Őszpofik” Állatmenedék Alapítvány (a továbbiakban: Kérelmező) képviseletében Gubik Ibolya elnök 2025. szeptember 16. napján támogatási kérelmet nyújtott be Kiskőrös Város Önkormányzatához.
A Kérelmező célul tűzte ki a lakosság tulajdonában lévő ebek ivartalanítását. Az Igazságügyi Minisztérium által kiírt pályázaton 400.000 Ft támogatást nyert.
A közegészségügyi és állategészségügyi szempontból egyaránt veszélyt hordozó kóborkutya állományok kezelése a városban komoly kihívást jelent. Hazánkban a kontroll nélkül szaporodó elvadult kutyák létszáma folyamatosan nő.
A Kérelmező 600.000 Ft, azaz hatszázezer forint támogatást kér Kiskőrös Város Önkormányzatától a kitűzött cél szélesebb körben történő megvalósítása és az ebek chippel történő megjelölése érdekében.
Kiskőrös Város Önkormányzata Képviselő-testületének az államháztartáson kívüli forrás átadásáról és átvételéről szóló 16/2015. (VI.18.) önkormányzati rendelete (a továbbiakban: Rendelet) 5. § (1)–(2) bekezdése alapján a támogatási kérelmekről a Képviselő-testület, a polgármesteri keret terhére nyújtott támogatási kérelmekről a polgármester dönt.
A Rendelet 5. § (2) bekezdése értelmében támogatásban részesülhet az a szervezet:
· amelynek javára a Képviselő-testület vagy a polgármester döntése alapján támogatás került megállapításra,
· amely a támogatási kérelmét benyújtotta,
· amely a korábban kapott támogatással határidőre, hitelesített bizonylatokkal elszámolt, és
· amelynek a helyi és állami adóhatósággal szemben lejárt tartozása, köztartozása nincs.
A Kérelmező a fenti feltételeknek megfelel. A Kérelmező tevékenysége hozzájárul a város lakosságának magasabb szintű állategészségügyi és közegészségügyi ellátásához.
Magyarország helyi önkormányzatairól szóló 2011. évi CLXXXIX. törvény 42. §-nak értelmében alapítványi forrás átadása a képviselő-testület hatásköréből nem ruházható át.  
Kiskőrös Város Önkormányzatának 2025. évi költségvetési lehetőségeinek figyelembevételével 600.000 Ft, azaz hatszázezer forint támogatás megítélését javaslom a Képviselő-testület részére.

Kiskőrös, 2025. szeptember 19.


	Domonyi László sk.
	polgármester


HATÁROZAT-TERVEZET


A Képviselő-testület 

1. egyetért azzal, hogy Kiskőrös Város Önkormányzata az „Őszpofik” Állatmenedék Alapítvány részére 600.000 Ft, azaz hatszázezer forint összegű támogatást nyújtson, Kiskőrös Város Önkormányzatának 2025. évi költségvetésének terhére.
2. felkéri a polgármestert, hogy a város 2025. évi költségvetésének soron következő módosítását a fenti támogatás figyelembevételével terjessze elő.
3. felhatalmazza a polgármestert a támogatással kapcsolatos jognyilatkozatok megtételére, a támogatási szerződés aláírására.


Felelős: 	polgármester
Határidő: 	azonnal

